— Інтуітыўна, грунтуючыся толькі на таленце, можна працаваць у сферы мастацтва. Я ведаю людзей, якія цудоўна малююць, хоць не вучыліся ў акадэміі, каледжы ці яшчэ дзе-небудзь. Але ж па маіх уражаннях нават мастацкі каледж не дае настолькі грунтоўную адукацыю, як акадэмія. Хаця б таму, што, каб авалодаць базавымі навыкамі малявання, трэба маляваць кожны дзень цягам гадоў шасці. Нават калі нічога больш не возьмеш з акадэмічнай адукацыі, то сам дойдзеш да нейкіх тэхнічных рашэнняў проста таму, што кожны дзень будзеш мець неабходнасць, патрэбу маляваць. Нягледзячы на тое, што хварэеш, лянуешся, баліць галава, кепскі настрой. Ёсць аб’ём працы, які трэба здаць, і ты малюеш, таму што так трэба. Студэнты-мастакі нават летам не могуць адчуваць сябе спакойна, бо мы здаём пленэрную практыку ў кастрычніку, і толькі па яе выніках залічваюць на наступны курс.